Author: Knygu skaneris

^Tarp ^mokyklų ^užsimezgė ^graži ^draugystė

Bendradarbiavimas tarp Labūnavos pagrindinės mokyklos Nociūnų skyriaus ir Josvainių gimnazijos Skaistgirių skyriaus užsimezgė praėjusių metų rudenį.
Neseniai dalyvavome Josvainių gimnazijos Skaistgirių skyriuje vykusioje 1-4 klasių mokinių konferencijoje „Žeme, mes - tavo vaikai", skirtoje Pasaulinei žemės dienai paminėti.
Konferencijos pradžioje Josvainių gimnazijos Skaistgirių skyriaus 2 klasės mokinė V. Vaidotaitė, demonstruodama skaidres atskleidė mūsų planetos grožį įvairiais metų laikais, pateikė istorinių faktų apie vandenynus, žemynus. A. Urbonanočiūtė (2 kl.) pristatė septynis Žemės stebuklus. T. Grigas ir V. Bliuvas apibendrino projektą ir pateikė teiginius, kodėl mes turime saugoti, rūpintis ir mylėti savo planetą Žemę. Konferencijos metu ugdytiniai pristatė trumpą vaizdelį-spektakliuką „Ar moki rūšiuoti atliekas?".
Įdomius projektus pristatė trečiokė G. Ragožiūtė „Sužeista kregždutė", ketvirtokė G. Žirlytė -„Mano atostogos", 3 kl. mokinė D. Makreckaitė - „Sušalusi zylutė" bei tos pačios klasės mokinė Ž. Šaltytė - „Gėlės pamokė".
Sudomino ir Labūnavos pagrindinės mokyklos Nociūnų skyriaus 4 kl. mokinių S. Venckevičiūtės savitas, kūrybingas projektas „Paukštelių draugystė" bei tos pačios klasės mokinės A Arbačauskaitės projektas „Ką man papasakojo giria".
Labūnavos pagrindinės mokyklos trečios klasės mokinių V Arbačauskaitės ir R. Žigmantaitės sukurti projektiniai darbai apie Žemę buvo ne vien piešiniai, bet ir iškirptos, priklijuotos įvairių žvėrelių, paukštelių figūrėlės.
Antroje konferencijos dalyje Josvainių gimnazijos Skaistgirių skyriaus pradinio ugdymo vyresniosios mokytojos A Draudvilienės paruošti mokiniai suvaidino spektakliuką „Petriukas vabaliukų šalyje".
Labūnavos pagrindinės mokyklos Nociūnų skyriaus mokiniai dainavo linksmas daineles, šoko, deklamavo eilėraščius apie žemę. Šventės pabaigoje visi kartu žaidė įvairius žaidimus - ratelius, vaišinosi skanėstais.
Dalia BAČKIENĖ, Labūnavos pagrindinės mokyklos 
Nociūnų skyriaus pradinio ugdymo mokytoja metodininkė

Rinkos aikštė, 2014, bal. 5, p. 16